भारतीय समाज में टेलीविजन को गंभीर कला विमर्श का विरोधी माना जाता है। समाचार चैनलों का जो बुरा हाल है उसने भी इस धारणा को बढ़ाया है ऐसा कहने में कोई अतिरेक नहीं है। पर तस्वीर का एक दूसरा पहलू भी है जिसे नजरअंदाज करना कठिन है, वह यह है कि इंटरटेनमेंट टीवी चैनलों ने आधुनिक नृत्य को कुछ हद तक आगे बढ़ाया भी है। नृत्य भी, खासकर भारतीय समाज में, कई तरह भ्रांत धारणाओं का शिकार है। भारतीय समाज में शास्त्रीय कहे जानेवाले कुछ नृत्यों का तो थोड़ा सम्मान है भी, लेकिन आधुनिक नृत्य को तो गंभीरता से लेने का रिवाज ही नहीं है । नारी शरीर को लेकर शहरों में भी कई दकियानूसी सोच हैं जो नृत्य के लोकप्रिय बनने की राह में अवरोध खड़ा करते हैं। कुछ डांस-रिएलिटी शो की वजह से बड़े शहरों में आधुनिक नृत्य को ले कर थोड़ा उत्साह है भी। लेकिन गोरखपुर, आजमगढ़, छपरा, रीवा, बीकानेर जैसे शहरों में आधुनिक नृत्य के लिए कितनी संभावनाएँ हैं? और यह याद रहे कि नृत्य सिर्फ महिलाओं या लड़कियों की कला नहीं है। पुरुष भी नृत्य करते हैं। लेकिन अगर ऊपर जिन मझोले शहरों का नाम लिया गया है वहाँ के पुरुष भी अगर नर्तक बनना चाहें तो उन्हें सामाजिक स्वीकृति शायद ही मिले। हालाँकि नृत्य एक भारतीय कला है और पश्चिम से नहीं आई है। लेकिन हिंदी भाषी समाज में बहुत कम पुरुष नर्तक बनने का ख्वाब देखते हैं। कुछ अपवाद होंगे, लेकिन वे नियम को पुष्ट ही करते हैं।